«Тэмэму фылэжьащ!»
КIуэкIуэ Юрий хабзэхъумэ органхэм я лэжьакIуэхэм фIыщIэ яхуищIащ ТекIуэныгъэм и Махуэр щагъэлъапIэ лъэхъэнэм мыхъумыщIагъэхэр къызэрамыгъэхъуам папщIэ
Дыгъуасэ КIуэкIуэ Ю. А. КъБР-м и Правительствэм и Унэм щригъэкIуэкIащ хабзэхъумэ IэнатIэхэм: УФ-м ШынагъуэншагъэмкIэ и федеральнэ къулыкъущIапIэм и Управленэу КъБР-м щыIэм, КъБР-м щыIэ МВД-м, УФ-м Тезырхэр егъэпшынынымкIэ и федеральнэ къулыкъущIапIэм и Управленэу КъБР-м щыIэм, УФ-м и МЧС-м и Управленэ нэхъыщхьэу КъБР-м щыIэм, нэгъуэщI министерствэ, ведомствэ зыбжанэм, Налшык къалэ округым я унафэщIхэр, КъБР-м Экономикэ, жылагъуэ шынагъуэншагъэмкIэ и советым и Секретарь Емкъуж А. Хь. зыхэта зэIущIэ. Абы щытепсэлъыхьащ республикэм иджыпсту щыщыIэ щытыкIэр егъэфIэкIуэным, экстремизмэмрэ терроризмэмрэ я Iэужьхэр къэмыгъэхъуным хуэгъэзауэ зэфIэгъэкIыпхъэхэм.
КъБР-м и Iэтащхьэм къигъэлъэгъуащ ТекIуэныгъэм и Махуэм ехьэлIауэ ирагъэкIуэкIа гуфIэгъуэ Iуэхухэр хъарзынэу зэрекIуэкIар икIи законымрэ хабзэмрэ хъумэным и лъэныкъуэкIэ зэфIагъэкIахэм арэзы укъызэрищIыр. ГуфIэгъуэ дауэдапщэхэм Къэбэрдей-Балъкъэрым щыпсэухэм ящыщу цIыху мин 60-м нэблагъэ хэтащ. «Тэмэму фылэжьащ! МыхъумыщIагъэхэр къэвгъэхъуакъым. Оперативнэ штабымрэ Террорым пэщIэтынымкIэ комитетымрэ я унафэм щIэту яубзыхуа псори зэрагъэзэщIар хуабжьу сэбэп хъуащ», — къыхигъэщхьэхукIащ КIуэкIуэ Юрий.
КъБР-м и Iэтащхьэмрэ Правительствэмрэ я пресс-IуэхущIапIэ.
